Gerhart Hauptmann

Henschel fuvaros

Molnár Ferenc fordításának felhasználásával az előadás szövegét
Ungár Júlia és Zsótér Sándor készítette

SZEREPLŐK:

Henschel fuvaros
Henschelné
Hanne Schäl, a későbbi Henschelné
Berta
Walther, lócsiszár, Henschel sógora
Siebenhaar, szállodatulajdonos
Károlyka, a fia.
Wermelskirch, kocsmáros, volt színész
Franziska, a lánya
Hauffe
Franz, kocsis.
George, pincér
Fabig, házaló
Hildebrant, kovács

Első felvonás
Franz	Hanne!
Hanne	Na?
Franz	Henschelné alszik?
Hanne	Micsinálna. Ne lármázz!
Franz	A lódübögéstől se ébred fel! Beviszem a Madamot a városba.
Hanne	Minek?
Franz	Születésnap van.
Hanne	Kié?
Franz	Károlykáé.
Hanne	Befogni a lovakat egy buta kölyökért! Ebben a hófúvásban?
Franz	Van bundám.
Hanne	Szórják a pénzt, mi meg gürcölünk.
Franz	Henschel?
Hanne	Freiburgba van. Fuvarral.
Franz	Nincs egy pár filléred?
Hanne	Lenyúznád az irhámat is.
Franz	(csiklandozza) Helyben fizetek.
Hanne	Hagyd ezt. Franz! Felvered Henschelnét. Rosszul vagy, ha nem csalhatsz ki belőlem pénzt. Leégtem. Nesze. Tűnj el.
Franz	Henschel! Agyő!
Henschelné	Hanne!... Hanne! Süket vagy, Hanne?
Hanne	Mi van?
Henschelné	Hívtalak. Miért nem válaszolsz?
Hanne	Nyissa ki a száját. Nekem is csak két fülem van.
Henschelné	Túl nagy a pofád.
Hanne	Én kezdtem? Még föl se ébred már szekálja az embert. Semmi se jó neki.
Henschelné	Mert sose fogadsz szót.
Hanne	Hát akkor csinálja maga! Az ember éjt nappá téve gyilkolja magát. Minek? Itt hagyom az egészet, a francba!
Henschelné	Hanne!... Hanne! Mi rosszat mondtam már megint? Mi lesz, ha megjön Henschel? Annak enni kell. Hanne!... Hanne! Te vagy az, Károlyka? Mit hoztál?
Károlyka	Tyúkhúslevest. A mama jobbulást kíván.
Henschelné	Tyúkleves. Mondd meg anyádnak, köszönöm. Fogd azt a fazekat és húzd kijjebb. A lány elment. Túl mélyen tolta be.
Károlyka	A feketét vagy a kéket?
Henschelné	A kékben mi van?
Károlyka	Savanyú káposzta.
Henschelné	Húzd ki, mert szétfő. Hanne! Hanne!
Károlyka	Így jó?
Henschelné	Gyere ide, adok valamit. Nem vagyok jól, kisfiam. Meg fogok halni.
Károlyka	Á, nem.
Henschelné	De, de, meghalok. Anyádnak is elmondhatod.
Károlyka	Prémsapkát kapok a születésnapomra.
Henschelné	Meghalok. Css! Hallod, hogy perceg? Hallod, hogy perceg a szú? Ne félj! Te is meghalsz. Hallod, hogy perceg? Mi ez? A halálféreg. Cccc... cccccc. Istenem, ez a lány... Hanne!
Henschel	Hanne, mi ez a sötét?
Hanne	Csak sorjában.
Henschel	Levette szemét rólam az Isten. A feleségem beteg, a lovam megdöglik.
Henschelné	Esik?
Henschel	Húzd le a csizmámat! Lehordta a vihar a fél templomtetőt. Mit cibálod? Elkészülsz már?
Henschelné	Ezt se tudod megtanulni.
Henschel	Hallgassál, te se csinálod jobban.
Hanne	Elhozta a kötényemet Kramstadtból?
Henschel	Örülök, hogy a csontjaimat épségben hazahoztam. Volt eszembe kötények után futkorászni.
Henschelné	Még csak az kéne.
Henschel	Igyekezz! Enni akarunk.
Hauffe	Micsoda gané idő.
Henschel	Teveled meg mi van?
Henschelné	Folyton esz a méreg.
Henschel	Ki mérgesített fel?
Henschelné	Minden kiesik a kezemből. Egy szalmaszálat se tudok keresztbetenni.
Henschel	Azért van a lány.
Henschelné	Másra használja az az eszét.
Henschel	Megvagyunk. Ennünk van mit. Ha nem kelsz fel túl korán, ma már táncolnál.
Henschelné	Táncolnék.
Hauffe	A zab is elfogy maholnap.
Henschel	Harminc zsákkal vettem tegnap. Szombaton jön egy fuvar széna. Az is egyre drágább.
Hauffe	A ló dolgozik, hát zabálnia is kell.
Henschel	Ezek azt hiszik, hogy levegőből él. Megint le akarják nyomni a fuvardíjat. De most nem engedek.
Siebenhaar	Henschel megjött már?
Henschel	Igen, Siebenhaar úr.
Siebenhaar	Éppen eszik? Ráér azután is.
Henschel	Tőlem lehet. Elkészültem az evéssel.
Siebenhaar	Az irodámban nyugodtabban vagyunk. Hogy van Henschelné? Ízlett a tyúkhúsleves?
Henschelné	Egész elfelejtettem.
Henschel	Tessék! Meg akar gyógyulni. És közben elfelejt enni.
Siebenhaar	Komisz idő. A csörömpölést nem hallotta? Az étterem ablakát benyomta a szél.
Henschelné	Az is belekerül majd valamennyibe.
Siebenhaar	Csak a halál van ingyen.
Henschelné	Mit akar már megint tőled?
Henschel	Semmit. Ki tudja? Majd meghallom.
Henschelné	Csak nehogy megint pénzt kérjen.
Henschel	Szamárságokat beszélsz.
Hanne	Ha egyszer nincs pénzük, minek a Madamnak tollas kalap.
Henschel	Téged senki se kérdezett. Egy ilyen szálloda pénzbe kerül. Keresni meg csak nyolc hétig lehet vele.
Hauffe	Építkezett is.
Henschelné	Azt nem kellett volna.
Henschel	Nem tehetett mást. Egymásba érnek a fürdővendégek. Régen feleennyien se jöttek. Viszont volt pénzük. Ma mindent ingyen akarnak. Töltsél már egy pohár pálinkát.
Hauffe	Negyven szoba. Három nagy terem. Aztán nincs benne egyéb, mint patkány meg egér. Miből fizesse a kamatokat?
Franziska	Itt volt Siebenhaar úr?... Jó étvágyat kívánok... . csak azt bátorkodtam kérdezni, hogy nem járt-e itt lenn Siebenhaar úr?
Henschelné	Nem tudjuk. Nálunk nem volt.
Franziska	Nem?! Azt hittem.
Henschelné	Siebenhaar úr így, Siebenhaar úr úgy! Mit akar mindig attól az embertől?
Franziska	Én? Semmit! Csak nagyon szereti a libamájat. A papa épp most sütött le egyet, és küldött, hogy szóljak neki. Henschel úr, igazán átjöhetne maga is egyszer hozzánk.
Henschelné	Hagyd te, Henschel urat ott, ahol van. Nem a kocsmázáson jár annak az esze.
Franziska	Pedig ma friss csapolás van!
Henschel	Ha egy pohár sört akarok inni, nem kérek rá engedélyt.
Franziska	Hogy van Henschelné?
Henschelné	Holnap én is feldíszítem magam, aztán kötéltáncosnőnek állok.
Franziska	Megyek magával. Ahhoz pompásan értek. Mindig a kocsirúdon gyakorolok.
Henschel	Azért lóg mindegyik.
Franziska	Nézzék csak, így csinálja az ember. Így balanszírozik. Jobb láb! Bal láb! Au revoir!
Hauffe	Ez is meghibban, ha nem kapálják meg mielőbb.
Henschelné	Kiverném én belőle ezt a nagy jókedvet.
Hanne	Nem szabad már fölmennie, a Madam nem tűri.
Henschelné	Igaza van, én se tűrném.
Hanne	Mindig az úr után vizslat. Bolond lyukból bolond szél fúj.
Henschelné	Siebenhaar is jobban tenné, ha kidobná őket.
Henschel	Azok is élni akarnak. Wermelskirch nem rossz ember Tegye ki őket az utcára? Fizeti a bért. A kislány miatt meg végképp nem. Nekünk is van egy ilyen jószágunk, azért mégse dobnak ki.
Henschelné	Még csak az kéne. Fel sem akar ébredni, úgy alszik.
Henschel	Alig van benne élet. Te, meg ne halj nekem valahogy. Hanne, az előbb hazudtam. A kötényed kint van a kocsiban.
Hanne	Hol?
Henschel	Hol? Hol? Eredj. Keresd meg.
Henschelné	Hát - mégis elhozta - a kötényt. Hát mégis elhozta a kötényt.
Siebenhaar	Henschelné, egészen egyedül?
Henschelné	... elhozta... a kötényt.
Siebenhaar	Én vagyok, Henschelné. Félrebeszél?
Henschelné	Aligha hiszem.
Siebenhaar	Felébresztettem? Siebenhaar vagyok.
Henschelné	Persze, persze.
Siebenhaar	Hoztam magának egy kis bort. Jót fog tenni.
Henschelné	Maga az, persze, a mi Siebenhaar urunk. Ott még nem tartok. Nem is tudom, álmodtam, vagy mi... 
Siebenhaar	Az lehet. Hogy van most?
Henschelné	Nem tudom... olyan volt mintha... 
Siebenhaar	Olyan az ágya, mint a szamárfészek. Megigazítom. Mikor látta utoljára orvos.
Henschelné	Nem is tudom... teljesen egyedül hagynak... Nem, nem, maga Siebenhaar, tudom. És tudja mit? Magának jó szíve van. Magának megmondhatom: annyira félek. Folyton arra kell gondolnom, túl soká tart.
Siebenhaar	Túl soká? Mi?
Henschelné	Túl sokáig élek! - De mi lesz akkor Gusztival?
Siebenhaar	Miket beszél?
Henschelné	Mi lesz Gusztival, ha meghalok?
Siebenhaar	Maga eszes asszony. Hosszú hónapok óta fekszik itt mozdulatlanul, persze, hogy őrült gondolatai támadnak. Képzelődés, semmi más.
Henschelné	Tudom, mit beszélek.
Siebenhaar	Épp ez az, hogy nem tudja, most nem. Egyszer még nevetni fog az egészen. No, fel a fejjel!
Henschelné	Hát nem látogatta meg a kamrájában?
Siebenhaar	Mit? Kicsoda?
Henschelné	Hát Henschel! A lányt!
Siebenhaar	A férje? A Hannét? Aljas hazug, aki ezt bebeszélte magának.
Henschelné	Pedig hát ha meghalok, mégis elveszi.
Henschel	Mi baj, Málika? Mit bőgsz?
Siebenhaar	Henschel! Nem szabad egyedül hagynia a feleségét.
Henschel	Bántott valaki?
Henschelné	Hagyjál békén!
Henschel	Mit jelentsen ez?
Henschelné	Menj innét!
Siebenhaar	Hagyja most békén!
Henschelné	A föld alatt szeretnétek már tudni. Az ember nem vak. Épp csak a szemét nem veri ki. Már nem jó semmire. Hát pakolhat.
Henschel	Miről beszélsz?
Henschelné	Jó, jó, csak tedd magad.
Henschel	Legalább... 
Henschelné	Jöhet, aminek jönnie kell. Megcsalni nem hagyom magam soha, akárhogy is bújtok előlem. Átlátok én a falon. Látlak benneteket. Azt hiszitek egy asszonyt könnyű becsapni. Egy frászt. Egyet jegyezz meg: ha meghalok, Guszti is velem hal. Magammal viszem. Inkább megfojtom, minthogy kiszolgáltassam egy ilyen cafkának.
Henschel	Mi ütött beléd?
Henschelné	A föld alatt akartok tudni.
Henschel	Most már hagyd abba, mert megvadulok.
Siebenhaar	Nyugalom, Henschel! A felesége beteg.
Henschelné	Beteg? Hát ki tett beteggé? Ti ketten: az a cemende és te.
Henschel	Csak azt szeretném tudni, ki tette a bogarat a füledbe? Az a lány meg én? Hogy a ménkű ne csapjon bele!
Henschelné	Tán nem hozol neki kötényt meg szalagot?
Henschel	Kötényt meg szalagot?
Henschelné	Igen, kötényt meg szalagot.
Henschel	Na most már elég!
Henschelné	Hát nem szép és jó minden, amit csinál? Egy rossz szavad sincs hozzá. Nem olyan mintha már ő lenne az asszony a háznál?
Henschel	Hallgassál már!
Henschelné	Te hallgass, mert nem tudsz te semmit.
Siebenhaar	Henschelné, szedje össze magát!
Henschelné	Maga se jobb, maga se csinálja másképp. A szegény asszonyok meg dögöljenek meg.
Henschel	Fordulj már meg! Álmodtad az egészet. A kutyánk is álmodik időnként. De ébredj fel! Érted? És igyekezz meggyógyulni!
Siebenhaar	Igyon egy kis bort.
Henschelné	Ha legalább tudná az ember.
Henschel	Már megint mit?
Henschelné	Megígéred?
Henschel	Amit akarsz!
Henschelné	Ha meghalok, feleségül veszed?
Henschel	Ne kérdezz butaságokat.
Henschelné	Igen vagy nem?
Henschel	A Hannét? Hát persze!
Henschelné	Ne beszélj mellé!
Henschel	Mit lehet erre mondani? Nem halsz meg.
Henschelné	De ha mégis meghalok?
Henschel	Akkor nem is veszem el. Na látod. Most már tudod. Csak fejezzük már be.
Henschelné	Megígéred?
Henschel	Mit?
Henschelné	Hogy nem veszed el a lányt?
Henschel	Tőlem? Meg is ígérhetem.
Henschelné	Add a kezed.
Henschel	Mondom, hogy igen. De most már aztán hagyj békén evvel.

Második felvonás
Franz	Hanne, látogatóba jövök hozzád! Van egy kis meleg vized?
Hanne	Mit futkosol ide folyton?
Franz	Mi bajod?
Hanne	Nem érek rá!
Franz	Kocsit mosok. Én se lustálkodok.
Hanne	Megmondtam már neked, hagyj nekem békét. Ne fuss utánam.
Franz	Hát elfelejtetted, hogy állunk?
Hanne	Ó, sehogy se állunk.
Franz	Ez a legújabb!
Hanne	Nem új ez.
Franz	Nem voltam hű hozzád?
Hanne	Kit érdekel?
Franz	Mióta?
Hanne	Ősidők óta.
Franz	(pityergőre álló szájjal) Hazudsz!
Hanne	Ezzel nem sokra mész. Röviden: hogy egyszer s mindenkorra megértsd. Köztünk vége mindennek.
Franz	Komolyan mondod?
Hanne	Vége, Franz. Jegyezd meg.
Franz	Meg is jegyzem. Ne gondold, hogy olyan buta vagyok, láttam én azt már régen. Csak azt gondoltam, eszedre térsz... 
Hanne	Épp azon vagyok.
Franz	Ahogy vesszük. Franz szegény ördög, Henschelnél viszont halomban áll a pénz.
Hanne	Ezzel végképp kiviseled magad.
Franz	Miért, nem igaz? Tán nem azon vagy, hogy Henschelné legyél? Nincs igazam?
Hanne	Az én dolgom. Semmi közöd hozzá. Mindenkinek magáról kell gondoskodnia.
Franz	Jó, akkor én is gondoskodom magamról, megyek és beszélek Henschellel, megmondom neki, hogy a Hanne házasságot ígért nekem, megegyeztünk... 
Hanne	Azt próbáld meg!
Franz	Meg is próbálom! Te gondoskodsz magadról, én is gondoskodom magamról. Ha te így, én is így. De már nem is kellesz nekem. Túl jó vagyok én egy ilyen cafkához.
Hanne	Na látod, ez végre segített.
Wermelskirch	Hallotta a köhögést?
Hanne	Mit?
Wermelskirch	Megérkezett az első.
Hanne	Legfőbb ideje, május közepe van.
Wermelskirch	Úgy hívnak, hogy Mimi, nem tudom, hogy miért.
	Tüdőbetegjelölt vagyok. Sorvadok. Khö. Khö.
	Nemsokára meg is halok. Bumm. Bumm. Miért?
	Egész felpezsdül az ember. Érezni, hogy jön a nyár.
Hanne	Egy fecske még nem csinál nyarat.
Wermelskirch	Hol van Henschel?
Hanne	Kiment a temetőbe.
Wermelskirch	Uuu, ma van az asszony születésnapja. Mégiscsak pokolian megviselte. Mikor jön vissza?
Hanne	Azt se tudom minek ment el? Szükség lenne a lovakra. Az új kocsist is magával vitte.
Wermelskirch	Á, Jupiter, te haragszol!
Hanne	Ez az igazság. Minden szalad. Az omnibusznak pontosan kell indulni. A homokfutó egy merő mocsok, Hauffe nem halad a munkával. Nyakas vénember.
Wermelskirch	Bizony, kezdődik a szezon. Odafönt ma lép be a séf. A sörözőben is érezni már.
Hanne	Magán ugyan nem látni hogy olyan sok dolga lenne.
Wermelskirch	Nálam csak később kezdődik, eleven o’ clock! Akkor aztán gőzerővel vetem magam az üzletbe.
Hanne	Gőzerővel, azt elhiszem. A pipája biztos nem hűl ki közben.
Wermelskirch	(kis duzzogással) Az egész családom keményen dolgozik, aztán mikor vége a nyárnak - majdnem semmiért gürcöltünk.
Hanne	Nem tudom mi sír, magáé itt a legjobb üzlet. A söntés soha ki nem ürül, mindegy, hogy nyár van, vagy tél. Ha én Siebenhaar helyén lennék, rongyos háromszázból nem úszná meg. Ezer alatt, nem kezdhetne nálam. Még így is eleget kaszálna.
Wermelskirch	Más kívánsága nincs? Ijedtemben a pipám is kialudt.
George	Hol vagyok?
Hanne	Eltévedt. Forduljon vissza. Csak nemrég állt be, ugye?
George	Hogy jut ki innen az ember?
Hanne	Csak föl a lépcsőn! Az ilyen urakra itt lent nincs szükség.
George	Miért, nem ez a bálterem?
Hanne	Kutyaólat akart mondani, mi? Majd jól megugatjuk. Itt laknak az előkelőségek. Vau.
George	Tudja mit, fiatalasszony, maga mutassa meg az utat, magával nem félek, bárhová vezet is. Pincébe le, padlásra fel. Ne segítsek?
Hanne	Majd pont. Bepiszkolódik a szép fehér inge.
George	Nehogy már disznót csináljon belőlem! Majd még beszélünk erről. Nem igaz, fiatalasszony? Hát, persze. Az csak természetes. Majd még beszélünk róla. Majd ha több időm lesz, később, egy más alkalommal.
Wermelskirch	Ez se fog többé eltévedni. Siebenhaar, majd megtanítja neki, merre vezet az út az étteremből a konyhába. Hanne, mikor jön vissza Henschel?
Hanne	Dél körül. Üzen valamit?
Wermelskirch	Igen. Mondja meg neki, de el ne felejtse: üdvözlöm.
Hanne	Aha. Csak ez a Henschel ne lenne olyan birka.
Fabig	Fiatalasszony! Reggelt! Hát hogy van, hogy van?
Hanne	Ki maga?
Fabig	Hát Fabig, Quolsdorfból. Nem ismer meg? Üdvözletet hozok az apjától. És azt is üzeni... Vagy nem jöhetnék be?
Hanne	Jó. Tudom már... megint pénzt akar. Nekem sincs.
Fabig	Én mondtam, de nem akarta elhinni. Egyedül van, fiatalasszony?
Hanne	Miért kérdi?
Fabig	Nem szeretnék kiabálni.
Hanne	Tőlem... Ennek is épp ma kellett jönni.
Fabig	Szép jó reggelt, fiatalasszony!
Hanne	Nem vagyok fiatalasszony.
Fabig	És ha; nem tart már soká. Az lesz.
Hanne	Kiköpött hazugság.
Fabig	Én csak úgy hallottam, nem tehetek róla. Az emberek beszélik mindenfelé; merthogy meghalt a Henschelné.
Hanne	Tőlem, beszéljenek amit akarnak. Én végzem a dolgom. Mi közöm hozzá?
Fabig	Az is a legjobb. Én is mindig azt teszem. Mi mindent nem varrtak már az emberek a nyakamba! Egyszer utánam szaladt egy kis kutya, mindjárt azt mondták, hogy loptam.
Hanne	Ha van valami mondanivalója, csak röviden.
Fabig	Én is azt mondom mindig. Az emberek túl sokat fecsegnek. Arról van szó, fiatalasszony, jaj ne vegye rossz néven, akarom mondani, kisasszony, a lányáról van szó.
Hanne	Nekem nincs lányom. Ha tudni akarja. A kislány, aki az apámnál van, a testvérem lánya.
Fabig	Mi meg azt hittük, a magáé a kislány. És a testvére hol van?
Hanne	Ki tudja? Lapít valahol. Boldoguljatok vele - gondolja - ahogy tudtok.
Fabig	Mik vannak! Megesküdtem volna akármire, de nemcsak én; mi mindannyian odaát Quolsdorfban, hogy maga a gyerek anyja.
Hanne	Kurvát csinálnának belőlem. Csak kerüljenek a kezem közé... 
Fabig	Súlyos. A dolog úgy fest, fiatalasszony, hogy az öreg, mármint az apja, hiszen ismeri, sose józanodik már ki. Iszik egyhuzamban. Na mármost, két éve meghalt a felesége. Addig otthon hagyhatta a kislányt. Most ez már nem megy. A ház üres. Így magával vonszolja kocsmáról kocsmára. Egy kutyának megesne rajta a szíve, ha látná.
Hanne	Tehetek én arról, hogy piál?
Fabig	Isten őrizz! Az öreget már senki nem tudja visszatartani. Csak a kislány végett, azt sajnálja az ember. Ha nem veszik el tőle, és nem kerül gondoskodó kezekbe, tíz hetet se adok neki.
Hanne	Nem az én dolgom. Nem vehetem magamhoz. Engem is fojtogat a gond.
Fabig	Jöjjön át egyszer Quolsdorfba, és nézze meg! Az lenne a legjobb. Egészen szép kislány. A keze meg a lába, olyan kecses, tisztára mintha porcelánból lenne.
Hanne	Nem az én gyerekem. Semmi közöm hozzá.
Fabig	Hát akkor jöjjön azért, hogy tanácsot adjon. Nem lehet azt sírás nélkül megállni. Amikor az ember bevetődik az éjszaka közepén a kocsmába, és látja ahogy ott üldögél a füstben az öreggel, belefacsarodik az ember szíve.
Hanne	Nem kéne kiszolgálni! Miért nem verik ki a kocsmából, akkor észhez térne. Kocsi érkezett az udvarba. Itt van magának egy ötös. Most tűnjön el, majd alszom rá egyet. Most nem tudok evvel tovább foglalkozni. De ha eljár a szája... 
Fabig	Mi közöm az egészhez? Hogy a maga gyereke-e vagy nem-e? De ha meghallgat egy jó tanácsot, most mindjárt elmondja Henschelnek, nem fogja letépni a fejét.
Hanne	Ne beszéljen már annyit.
Henschel	Maga kicsoda?
Fabig	Rongyot, papírt, használt ruhát veszek, mindent, ami a háznál akad.
Henschel	Na, tünés kifelé! Hanne, hol vagy?
Hanne	Itt vagyok Gusztinál, a kamrában.
Henschel	Jó, várhatok.
Hanne	Mindjárt elkészül az étel.
Henschel	Nem tudok enni. Nem vagyok éhes.
Hanne	Enni kell. Akinek szívfájdalma van, ha nem éhes, akkor is mindig ennie kell.
Henschel	Jó, főzd meg az ebédedet, aztán majd meglátjuk.
Hanne	Nem szabadna így elengedni magát. Az ilyesmibe bele kell törődni.
Henschel	Kezdődik elölről. Álló nap az öreg omnibusszal Freiburgba, aztán át a hegyen a betegekkel vissza.
Hanne	Túl sok marad magára. Az öreg Hauffe már lassú. Én elküldeném.
Henschel	Torkig vagyok már a fuvarossággal. A lovakkal a vágóhídra, a kocsikból tűzifát aprít az ember, magának meg kerít egy jó erős kötelet. Fölmegyek Siebenhaarhoz.
Hanne	Én is akartam valamit mondani.
Henschel	Mit?
Hanne	Nem könnyű. De a bátyám, szüksége van rám. El kell mennem.
Henschel	Nem tudod mit beszélsz. Csak nem teszed meg velem, Hanne? Az kéne még! Ki vezeti a háztartást? Küszöbön a nyár, és most akarsz magamra hagyni.
Hanne	Csak a kislányt ne sajnálná az ember.
Henschel	Ha te nem gondoskodsz róla, akkor ki?
Hanne	Nem lehet. Nem megy.
Henschel	Mindent lehet, csak akarni kell... .  Megbántottalak volna?
Hanne	Így legalább vége lesz a szóbeszédnek is.
Henschel	Miféle szóbeszédnek?
Hanne	Az ember inkább kitér az útból.
Henschel	Csak tudnám miről beszélsz.
Hanne	Végzem a dolgomat, felveszem a béremet. Nem hagyhatom, hogy megszóljanak. Amíg az asszony élt, dolgoztam egész nap, most hogy meghalt, miért lustálkodnék. Az emberek meg azt mondják: csak tetteti azt a nagy kedvességet, hogy feleségül vegyék. Jobb, ha másik helyet keresek magamnak.
Henschel	Ha nem másról van szó, ne is folytasd.
Hanne	Nem. Nem maradhatok itt!
Henschel	Hagy beszéljenek az emberek. Arra való a szájuk.
Siebenhaar	Jó reggelt, Henschel!
Henschel	Köszönöm szépen, magának is, Siebenhaar úr.
Siebenhaar	Zavarom?
Henschel	Dehogy. Isten hozta!
Siebenhaar	Megint kezelésre van szükségem. A torkom. Istenem, valamibe csak meg kell halni.
Henschel	Iszogassa a forrásvizet. Az kigyógyítja.
Siebenhaar	Azt teszem. Ma volt a felesége születésnapja? Inkább egyedül hagyom. Majd talán holnap. Üzletről akartam magával beszélni.
Henschel	Jobb szeretném most.
Siebenhaar	Arról az ezresről van szó... 
Henschel	Ne is folytassa, Siebenhaar úr, nyugodtan megtarthatja télig. Minek heverjen itt. Most nincs rá szükségem.
Siebenhaar	Nagyon hálás vagyok, Henschel. Nyáron keresek, tudja, most nem tudnám megadni.
Henschel	Nekem is elverte a jég a búzámat. Föl sem áll most már. Nem vagyok az, aki voltam.
Siebenhaar	Henschel, mindennek megvan az ideje. Most már túl kell lennie rajta. Menjen emberek közé, igyon meg egy pohár sört, ássa bele magát az üzletbe. No, előre!
Henschel	Igaza van.
Siebenhaar	A legszebb férfikorban van. Sok a dolga még a világon. Nem mondom, hogy felejtse el a feleségét, ellenkezőleg. Maga úgysem az a fajta. Ápolja az emlékét, de ne túlozza el a dolgot.
Henschel	Az ember nem mindig tudja követni a jó tanácsot. Hiába ásom be magam az üzletbe, négy szem mégis csak többet lát, mint kettő. Négy kéz többet végez. A sok fuvar nyáron. Ki tartja rendben a házat? Ez nem könnyű!
Siebenhaar	Hanne, mindent elvégez a ház körül.
Henschel	Hát ez az, épp most mondott fel. Asszony nélkül még sokkal rosszabb.
Siebenhaar	Nősüljön meg, Henschel.
Henschel	Az lenne a legjobb. Már arra gondoltam, felmegyek és beszélek a feleségével, hátha ad valami tanácsot. Olyan hirtelen jött. Csak úgy fogta magát és meghalt. A fuvar se úgy megy, mint régen. Nemsokára vasutat kapunk. Összespóroltunk valamit, azt terveztük nyitunk egy kis panziót, talán egy vagy két év múlva. Asszony nélkül, minek.
Siebenhaar	Nem tarthat ez sokáig. Nem marad egész életében özvegy. Már csak a gyerek miatt sem lehet.
Henschel	Én is azt mondom.
Siebenhaar	Ha magában már eldöntötte a dolgot, nincs miért habozni. Gondolt már valakire?
Henschel	Talán. Igen. Csak azt nem vehetem el.
Siebenhaar	Miért nem?
Henschel	Hiszen tudja.
Siebenhaar	Én? Mit?
Henschel	Gondolkozzon egy kicsit.
Siebenhaar	Nem emlékszem.
Henschel	Meg kellett ígérnem a feleségemnek.
Siebenhaar	Vagy úgy, a cselédlány, a Hanne?
Henschel	Nem megy ki a fejemből. Miért is titkolnám. Ha felébredek éjszaka, sokszor két órán át csak forgolódok. Folyton arra kell gondolnom. Nem tudok túljutni rajta. A lány jó. Többet bír négy férfinál. Gusztival szépen bánik: az anyja se bánhatna vele különbül. És olyan feje van, jobb, mint az enyém. Jobban is számol. Hat hét múlva is fillére emlékszik mindenre. Majmot csinálna két ügyvédből is.
Siebenhaar	Ha minderről így meg van győződve?
Henschel	Nem találnék jobbat nála. Mégis, nem tudok túljutni rajta.
Siebenhaar	Rémlik már. A felesége fel volt zaklatva, de hát ezt a betegség okozta. Nem ez a főkérdés. A főkérdés az, hogy valóban illik-e Hanne magához? Sok előnye van, nem vitás. Azért van ami nem tetszik nekem. Persze kinek nincs hibája? Azt mondják gyereke van.
Henschel	Van neki. Érdeklődtem. És ha? Várt volna rám? Akkor még egyáltalán nem is tudott rólam. Jó sűrű a vére, ki kell azt engedni. Emiatt nem fáj a fejem.
Siebenhaar	Nahát, a többi mellékes. És ha nem is, ostobaság megmakacsolnia magát.
Henschel	Már tízszer is elmondtam magamnak. Mindig a legjobbat akarta nekem. Mármint a feleségem, amikor még egészséges volt. Nem akar ő az utamba állni. Akárhol is van, javamat akarja.
Siebenhaar	Egészen biztos.
Henschel	Ma ott voltam a sírjánál. Gondoltam, hátha üzen valamit Talán ott el tudod szánni magad. Málika, mondtam magamban, adjál jelet. Igen vagy nem? Aszerint lesz. Egy félórát álltam ott. Imádkoztam is. Mindent előadtam. - De nem adott jelet.
Siebenhaar	A halottak nyugodjanak békében. Maga férfi, mi szüksége jelekre meg csodákra? Egyszerűen járja a maga útját.
Henschel	Te mit szólsz ehhez, Hanne?
Hanne	Nem tudom. Nem tudom miről beszélnek.
Henschel	Na csak várj, majd elmondom.
Siebenhaar	Viszontlátásra. Sok szerencsét, Henschel.
Henschel	Úgy legyen.
Siebenhaar	Nem aggódom magáért. Mindig szerencsés keze volt.
Henschel	El ne kiabáljuk, Siebenhaar úr.
Hanne	Pök, pök, pök. Hiába, maga túl jó.
Henschel	Most meg miért?
Hanne	Kirabolják.
Henschel	Azt hiszed akart tőlem valamit?
Hanne	Mi másért jött volna? Szégyellhetné magát. Szegény emberektől koldulni.
Henschel	Hanne, nem tudod mit beszélsz!
Hanne	Dehogynem tudom. Nagyon is tudom.
Henschel	Nem tudod. Nem is tudhatod. De később majd megérted. Most átmegyek a söntésbe és megiszok egy korsó sört. Nyolc hét óta az elsőt. Aztán együtt ehetünk, és ebéd után váltunk pár szót egymással. Aztán majd meglátjuk, hogy alakul. Vagy nincs hozzá kedved?
Hanne	Maga mondta. Majd meglátjuk.
Henschel	Most is azt mondom. Dűlőre kell vinni.
Hanne	Majd megmutatom én nektek... csak vigyázzatok.

Harmadik felvonás
Hildebrant	Jó estét, Henschelné! Hol a férjed?
Hanne	Breslauban. Lovakat vásárol.
Hildebrant	Akkor ma este nem jön meg, mi?
Hanne	Hétfő előtt nem.
Hildebrant	Most szombat van. Visszahoztuk a szekeret. Mind a négy abroncsot ki kellett cserélni. Hauffe nincs itt?
Hanne	Az már rég nincs nálunk.
Hildebrant	Beszélek hülyeséget. Az új szolgát akartam kérdezni.
Hanne	Ő is oda van.
Hildebrant	Az öreg Hauffe lejár a kovácsműhelybe, ott tátja a száját. Még mindig nincs keresete.
Hanne	Azt mondják, iszik.
Hildebrant	Biztos. Rosszul megy a sora. Már senki nem akarja felvenni. Mi van odafönt?
Hanne	Táncolnak.
Hildebrant	Mi lenne, ha felmennénk? Miért ne keringőzhetnénk mi is egyet?
Hanne	Meresztenék is a szemüket. Mit akar Henscheltől?
Hildebrant	Az istennek se tudjuk megpatkolni a sárga csődörömet. El akartam hívni Henschelt, hogy segítsen. Ha ő se bír vele, akkor senki. Jó éjszakát, Henschelné!
Hanne	Jó éjszakát. Ki randalírozik odakinn?
Franziska	Helyet, helyet, Henschelné, nincs időm.
Hanne	Mi jut eszedbe? Megvesztél?
Franziska	Halálra tudnám táncolni magam, Henschelné.
Hanne	El is hiszem. Még én is beleszédülök.
Franziska	Maga sose táncol?
Hanne	Én? Hogy én táncolok-e? Persze, hogy táncolok. Volt, hogy egyetlen éjszaka alatt széttáncoltam egy pár vadonatúj cipőt.
Franziska	Jöjjön, táncoljon velem!
Hanne	Eredj csak föl, ott táncoljál!
Franziska	Persze, ha szabad lenne! De tudja mit, Fellopózok! Fellopózok a galériára. Volt már odafönn? A nagy teremben, a galérián? Ott ahol az aszalt szilvával teli zsákok állnak? Fölmegyek oda, egész szemtelenül és lekukucskálok. Szilvát eszem és kukucskálok. Miért ne kukucskálhatnék?
Hanne	És Siebenhaar meg visszakukucskál?
Franziska	Pimaszul lekukucskálok. Nekem mindegy. És ha valaki Siebenhaar úrral táncol azt megbombázom szilvamaggal.
Hanne	Jól belebolondultál a Siebenhaarodba.
Franziska	Ő a legfinomabb mindegyik közül. Rákezdték megint. Siebenhaar úrral szeretnék egyszer táncolni. Mielőtt egy szót is szólhatna egész egyszerűen megcsókolnám. Teketória nélkül.
Hanne	Nekem kicsit öreg lenne.
Franziska	A maga férje pont olyan öreg.
Hanne	Bolond vagy te, az én férjem öt évvel fiatalabb.
Franziska	De sokkal öregebbnek néz ki. Olyan megráncosodott. Vele nem csókolóznék.
Hanne	Na, igyekezz, mert kiseprűzlek innét! Csak gyalázd a férjemet. Honnét vegyek jobbat? Csak várj, majd ha benne leszel a korban, akkor majd megtudod, mit jelent egy férj.
Franziska	Én egyáltalán nem megyek férjhez. Várok, amíg jön egy finom úr, lehetőleg egy orosz - nyáron - egy fürdővendég - az elrabolhat - azzal elmennék a világ végére is. A világot akarom látni. Párizsba akarok utazni. Majd magának is írok, Henschelné.
Hanne	Vagy megszoksz vagy megszöksz.
Franziska	Megszököm. Arra mérget vehet. Siebenhaar úr is volt Párizsban, a forradalom idején. Olyan szépen mesél róla. Én is szeretnék egy ilyen forradalomban, tudja, amikor barikádokat kell építeni... 
Wermelskirch h.	Franziska! Franziska! Hol bujkálsz már megint?
Franziska	Pszt! Ne szóljon!
Wermelskirch h.	Franziska! Franziska!
Franziska	Pszt! Csönd! Azt akarják, hogy kiszolgáljam a vendégeket. Utálatos.
Wermelskirch h.	Franziska! Franziska!
Franziska	Ez a papa dolga lenne. Vagy vegyen fel pincért. Én belőlem nem csinálnak csaposlányt.
Hanne	Messze nem ez a legrosszabb.
Franziska	Persze, ha előkelő urak lennének. De csupa kútfúró, kocsis, bányász. Köszönöm szépen. Nekem ez derogál.
Hanne	Én a helyedben, szép borravalót csikarnék ki belőlük. Csinos kis összeget spórolhatnál össze. Ha egymásra rakosgatnád a filléreket.
Franziska	Filléreket én nem fogadok el. Ha Siebenhaar úrtól kapok valamit, azt azonnal elnassolom.
Hanne	Nem esik messze az alma a fájától. Nem veszitek komolyan a kocsmátokat. Ha komolyan vennétek, uzsorára is adhatnátok kölcsönt.
Franziska	Mi nem vagyunk olyan fösvények, mint maga.
Hanne	Nem vagyok fösvény, csak takarékos.
Franziska	Az emberek azt mondják, hogy fösvény.
Hanne	Az emberek! Kinyalhatják. És te is! Na most már tünés! És ne is gyere többet, eddig se nagyon epekedtem utánad. Legjobb, ha az ember nem közösködik az ilyen bagázzsal.
Franziska	Tudja, mit mondanak még az emberek?
Hanne	Semmit sem akarok tudni. Ki tudja, hogy állsz te Siebenhaarrral, Ti ketten tudjátok. És én is tudom! Ha nincs Siebenhaar, már rég repült volna innét az egész pólischi vircsaft.
Franziska	Fúj... fúj... azért is fúj!
Hanne	Bagázs!
Siebenhaar	Mit keres itt?
George	Ha megbocsát, Henschel fuvaroshoz jöttem.
Siebenhaar	Henschel fuvaros nincs idehaza. Az én házamban magának nincs helye.
George	Siebenhaar úr, nem magához jövök.
Siebenhaar	Ha még egyszer itt látom, rendőrökkel dobatom ki.
Hanne	Mi is ott leszünk. Próbálja csak meg. Ez a mi szobánk. Nem az ő szobája. És aki hozzánk jön, az hozzánk jön. Egy szót sem szólhat.
George	Csak várjuk ki a végét, sokba fog ez még neki kerülni, ha feljelentem súlyos testi sértésért. Velem nem ússza meg olcsón.
Hanne	Nincs ennek már egy huncut fillér se a zsebében. Átkozott éhenkórász! Már az egész környéket körbepumpolta. Mindenki csak az adósságairól beszél. Nem dobat ez ki innét senkit, őt dobják ki nemsokára.
George	Van itthon valami meleg étel, Hannele?
Hanne	Miért nem jöttél tegnap?
George	Azt hiszed mindennap tudok jönni? Ma is alig szabadultam. Tegnap éjjel háromig placcoztam.
Hanne	Mi volt?
George	Tűzoltógyűlés.
Hanne	Mindig van ok rá, hogy leszophassák magukat. Én meg ezért egyedül ültem és vártam, bele az éjszakába. Egyszer, nem tudom, mi lehetett az, talán egy madár repült neki az ablaknak, én meg azt hittem te vagy, és odamentem és kinyitottam. Úgy felmérgelődtem. Fél éjszaka nem tudtam elaludni. Nem tudom, még most is dühös vagyok.
George	Én egyáltalán nem. Kár lenne elrontani a kedvünket.
Hanne	Miért van az, hogy egyeseknek minden fordítva sikerül. Henschel egész héten itthon ül, és mikor végre elmegy egy kicsit, akkor elherdáljuk az időt.
George	Rengeteg időnk van. Csak hétfőn jön vissza.
Hanne	Ki tudja? Ez az ember folyton csak itthon ülne. Régebben feleennyire se volt rossz. Akkor egy hétig is úton volt, most meg jajveszékel, ha egy éjszakát máshol kell töltenie. És ha azt mondja, hogy három napig marad, akkor a legkésőbb a másodikon már itthon eszi a fene. Na! Tessék!
George	A kutya vérvörös faszát. Alig melegedtem meg egy kicsit. Most aztán mehetek, mi? Másképp képzeltem.
Hanne	Itt maradsz. Itt nem lesz elmenés. Miért kéne elmenned? Kitől kéne félnem? Talán Henscheltől? Az kussol. Merjen csak szólni! Jöttél volna tegnap, megmondtam. Akkor ember nem háborgatott volna. Se Henschelek, se Siebenhaarok.
Walther	Jó estét! Épp csak beköszönök, aztán már megyek is tovább. Szép brabanti lovakat vettünk. De Henschel hozott neked valami mást is.
Hanne	Azt hittem, csak hétfőn jöttök meg.
Walther	Úgy is volt, de vonatra kellett rakni a lovakat, különben nyakukat törik az úton. Minden tiszta tükörjég.
George	Vonattal persze gyorsabb.
Walther	Hát ez meg ki? Hova bújt, hogy nem láttam? Hiszen ez a Zsorzsi. Úgy néz ki, mint egy igazi báró.
George	Odaát a Csillagban jobban megtalálom a számításomat. Itt mindent lenyúztak rólam, a végén jóformán meztelenül jártam. Most legalább tudok magamra költeni.
Walther	Találd ki, mit hozott neked Henschel?
Hanne	Ugyan mit?
Walther	Örülsz-e majd neki?
Hanne	Majd meglátjuk.
Walther	Na, Isten veled, különben megharap a nejem.
Hanne	Isten veled.
George	Megyek én is, jó éjszakát, Henschelné.
Hanne	Nem akart Henschellel beszélni?
George	Nem sürgős.
Walther	Ha valami mondandója van neki, jobb, ha holnapra hagyja, Zsorzsi. Más jár annak most a fejében. Tudod, hogy mit hozott neked?
Hanne	Hát mit hozott?
Walther	A lányodat.
Hanne	Mit?
Walther	Quolsdorfba mentünk érte.
Hanne	Kiért mentek?
Walther	Nekem nem is szólt róla. Aztán egyszer csak ott ültünk Quolsdorfban a kocsmában.
Hanne	Aztán?
Walther	Ott ültünk, és egy idő múlva jött az apád a lányoddal.
Hanne	Az nem az én lányom.
Walther	Azt nem tudom. Csak azt tudom, hogy odakinn van. Henschel odament az apádhoz, és mondta, hogy milyen szép kislány. Aztán a karjára vette. Vigyelek magammal, kérdezte. És az mindjárt ráállt.
Hanne	És az apám?
Walther	Apád nem ismerte Henschelt.
Hanne	Annál cifrább. Aztán?
Walther	Kivitte magával és azt mondta az apádnak: csak felültetem a lóra, a kislány bömbölt: lovagolni, lovagolni! Akkor Henschel felült a nagy brabantira, én feladtam neki a kislányt. Aztán ágyőt mondott és ellovagolt.
Hanne	És az apám hagyta?
Walther	Az öreg nem is tudta, hogy mi történik. Egyszer csak óbégatni kezdett, egészen szánalmasan, kiáltozott, átkozódott. Az emberek nevettek. Ők ismerték Henschelt. Az meg csak nyugodtan azt mondta neki, Isten veled, Schäl papa, a kislányt elviszem. Az anyja már várja otthon. Hagyj fel az ivással, tette még hozzá. Akkor apádnak is lesz hely nálatok.
George	Agyő! Majd inkább holnap visszanézek.
Hanne	Azt hiszi itt tartom magamnál? Soha a büdös életben! Ez nem az én gyerekem. Hogy álljak most az emberek elé? Előbb Quolsdorfban, aztán itt?! Nem kínlódtam eleget?! Gusztival éjjel-nappal, mondhatnak, amit akarnak. Most kezdődne a gyilkolódás elölről. Az kéne még! Jó lesz, ha vigyáz magára!
Henschel	Ki vigyázzon magára?
Hanne	Nem tudom.
Henschel	Nézd csak, Hanne, ki jön itt? Eredj, Berta, köszönjél. Menj és mondd, jó estét, édesanyám.
Hanne	Mit akarsz itt?
Berta	Lovagolni.
Henschel	Itt tartjuk magunknál. Jó estét, Hanne! Mi van? Dühös vagy?
Hanne	Azt mondtad, hogy csak hétfőn jössz. Így nem tudok vacsorát adni.
Henschel	Egy darab kenyér meg szalonna csak akad.
Hanne	(gyöngédtelenül ráncigálja a kis Bertát) Hogy nézel ki?
Henschel	Jó lesz, ha rögtön veszel neki valami ruhát. Jóformán meztelen. Még jó, hogy volt nálam pokróc, különben megfagyott volna az úton. Legjobb lesz, ha mindjárt megfürdeted.
Hanne	Legjobb lett volna, ha ott hagyod ahol van.
Henschel	Mit mondasz?
Hanne	Semmit.
Henschel	Azt hittem, mondtál valamit. Gyorsan fürdesd meg, aztán be az ágyba. A fejét is vizitáld meg. Alighanem jól bekvártélyozták magukat a tetvek. Mi az? Ne cibáld úgy!
Hanne	Ne bőgj már! Ez hiányzott még!
Henschel	Legyél kicsit barátságosabb vele. Hálás minden szóért. Csendesen, Berta, csendesen.
Berta	Apához akarok.
Henschel	A mamánál vagy. A mama jó. Nagyon örülök, hogy itt van, legfőbb ideje volt. Különben a temetőben kereshettem volna.
Hanne	Túlzás.
Henschel	Mit jelentsen ez?
Walther	Akkor én mennék is.
Henschel	Várjál, igyunk meg egy grogot.
Hanne	Ha lenne rum.
Henschel	Hát hozzál Wermelskirchtől.
Hanne	Nem akarok azoktól.
Walther	Ne, ne, haza kell mennem. Nem akarok a terhedre lenni.
Hanne	Szó sincs róla.
Walther	Persze, hogy nincs. Nem akarok én veled egy tálból cseresznyézni. Ágyő.
Henschel	Na? Talán valami rosszat csináltam?
Hanne	Mit mondjak az embereknek?
Henschel	Csak nem fogod szégyellni a lányodat?
Hanne	Ki beszél erről? Nekem ugyan mindegy. Te se bánod, ha kibeszélnek. - Nesze, tej, igyál! Aztán mars aludni!
Henschel	Ez most már mindig így lesz?
Hanne	Mi van?
Henschel	Hát a kislánnyal.
Hanne	Nem fogom megenni.
Henschel	Nem is azért van itt, hogy megedd. Azért kár volt idehozni. Csak tudná az ember, hogy mivel tesz jót nektek? Mindig tetted magad... 
Hanne	(gonoszul siránkozva) Hazugság, ha tudni akarod!
Henschel	Mi a hazugság?
Hanne	Én soha nem hozakodtam elő Bertával. Talán ha egyszer említettem.
Henschel	Ezt nem mondtam. Mit bőgsz? Éppen azért, mert nem mondtál semmit, át akartalak segíteni a hallgatásodon.
Hanne	Nem tudtál volna megkérdezni? Az ember megkérdezi, mielőtt ilyesmit csinál.
Henschel	Mondok neked valamit: most szombat van. Siettem haza, ahogy csak tudtam. Azt hittem másképp fogadsz majd. Ha nem, nem. Nem tudok rajta változtatni. Csak hagyjál nekem békét. Hallottad?
Hanne	Ki bánt téged?
Henschel	Hallottad? Békét akarok, semmi mást. Idáig juttattál. Nem akartam én semmi rosszat. Guszti meghalt. Az már nem jön vissza. Azt az anyja elvitte magával. Az ágy üres. Egyedül vagyunk. Miért ne vehetnénk magunkhoz a kislányt. Én így gondolom, pedig nem is vagyok az apja. Neked még inkább így kéne gondolni, hiszen te az anyja vagy.
Hanne	Na látod! Máris belevered az orromat.
Henschel	Ha nem hagyod abba, átmegyek Wermelskirchez és egész éjjel nem jövök haza. Végképp ki akarsz űzni az otthonomból? Eleinte azt hittem, majd megváltozik, de mindig csak rosszabb lesz. Azt hittem, ha a kislányod velünk lesz, eszedre térsz. Ha ennek nem lesz egyhamar vége... 
Hanne	Csak annyit mondok, ha itt marad a házban és megmondod az embereknek, hogy az én lányom... 
Henschel	Hiszen mindenki tudja.
Hanne	Akkor számíthatsz, hogy elszaladok.
Henschel	Szaladj, szaladj, ahogy csak bírsz, ahová csak akarsz. - Szégyellheted magad, amíg csak élsz.

Negyedik felvonás
Wermelskirch	(a Bűvös vadászból énekel)
George	Csak tovább, csak tovább!
Wermelskirch	Nem megy. Teljesen berekedtem. Nahát, voltaképpen... (énekel)
George	Énekeljen csak tovább! Egész jó volt! Igazán szép!
Wermelskirch	Majd köhögök maguknak valamit. Á, nem megy.
George	Tőlem! Mit nevet, Franziska kisasszony?
Franziska	Mert olyan szép lakkcipője van.
George	Hát igen. Mégse járhatok mezítláb. Adjon annak az embernek egy korsó sört! Mit szólna, egy pohárka danzigihoz, Franziska kisasszony? Szép cipő. Drága is volt. A Kardban az ember legalább keres valamit. Amíg odaát voltam a Csillagban, nemigen vehettem volna magamnak lakkcipőt.
Wermelskirch	Szóval jobban tetszik magának a Kardban?
George	Feltétlenül. Ilyen kedélyes főnököm nem volt, amióta a szakmában vagyok. Akár tegezhetném is.
Wermelskirch	Siebenhaarnál persze ez nem ment volna.
George	Két-három hét és árverés lesz. Akkor aztán megvehetem az aranyóráját is.
Wermelskirch	Vegye meg az egész házat.
George	Egyelőre nem. Az ilyesmit ki kell várni, különben is már megvették, egészségükre, uraim. Exnernek hívják. Aki megvette. Csak a forrásvízzel akar üzletelni. A szállodát bérbe adja. Rögtön kivenném, ha lenne pénzem.
Hauffe	Menjen Henschelhez, az majd ad magának.
George	Tudja mit? Nem is olyan rossz ötlet.
Hauffe	Hiszen maga jól fekszik a feleségénél.
George	Miért ne? Jó kis nő az. Aki ért a nyelvükön, annak a tenyeréből esznek.
Hauffe	Na, ha odáig jutott, hogy a Henschelné a tenyeréből eszik, akkor maga tényleg érti a dolgát.
George	Erről van szó. Nem sokan csinálnák utánam. De aki nem vigyáz, az rajtaveszt.
Wermelskirch	Végén csattan az ostor. Ahová Henschel odacsap, ott fű nem terem. Alázatos szolgája Siebenhaar úr!
Siebenhaar	(kissé sápadt) Jó reggelt!
George	Egy kicsit átnézek a biliárdhoz.
Siebenhaar	Énekelni hallottam, Wermelskirch úr. Kérem, ne zavartassa magát.
Wermelskirch	Hogy én? Énekeltem? Lehetetlen! De ha maga mondja, akkor bizonyára úgy van. Megengedi, hogy leüljek az asztalához? Franzi, nekem is egy pohárkával.
Siebenhaar	Hát igen, ha az ember meggondolja: három-négy évvel ezelőtt a Portici némát énekelhette volna. Azóta hogy erőre kapott.
Wermelskirch	Mi hasznom belőle? Kikapaszkodtam a szarból, aztán most megint: ki tudja, mi lesz.
Franzi	Mindjárt hozom a tiédet is.
Siebenhaar	Hogy érti azt, hogy mi lesz?
Wermelskirch	Jók a megérzéseim, régi komédiás rutin. Annak idején, amikor a gyógyvíz olyan jót tett, éreztem, tíz lóval se vontatnak el innét. S nem telt bele négy hét, a társulatom feloszlott. Most újra húzhatom az átkozott kocsit. Hová, ki tudja?
Siebenhaar	Ki tudja, hová? Ilyen a világ. Én örülök.
Wermelskirch	Most jönnek a legszebb évei. Egy olyan ember, mint maga, mindenhol megtalálja a helyét a világban. Az ilyen fogatlan kutyával más a helyzet. Ha itt felmondanak nekem, mi marad? Szeretném tudni. Beszerezek egy kintornát, Franzi pedig majd körbe kalapozhat.
Franzi	Engem csöppet sem zavarna, papa.
Wermelskirch	El is hiszem, ha ezreseket dobálnának.
Franzi	Miket beszélsz! Nyugodtan visszamehetsz a színpadra.
Wermelskirch	Még a cirkuszba se, gyerekem.
Siebenhaar	Mondott erről Exner úr magának valamit? Én úgy tudom, hogy nagyjában-egészében minden marad a régiben.
Wermelskirch	Ebbe a nagyjába-egészébe én nem tartozom bele. Nem tudom mi rosszat tett az én Franzim annak az alávaló nőnek?
Franzi	Ugyan, hagyd!
Wermelskirch	Túl közel merészkedett volna magához ez a gyerek?
Franzi	Na, elég! A szerep pompásan megy. Majd este átismételjük.
Wermelskirch	Azt beszélik, Henschel veszi bérbe a söntést. Persze, a felesége áll mögötte.
Hauffe	Ki más? Ahol valami bűzlik a faluban, nem is kell kérdezni kitől ered. Az ördög lakik benne.
Fabig	A söntésre már régóta feni a fogát.
Siebenhaar	Hauffe, magát már nem is látni. Hová került?
Hauffe	Hová kerültem? Szakadékba. És hogy ki taszított bele? Hát az az embertelen asszony. Ki más? Szeretném tudni. Henschellel nem volt nekem soha bajom.
Fabig	Az asszony hordja nadrágot.
Hauffe	Nem voltam már elég fürge. Persze már nem vagyok a legfiatalabb. Nem sertepertéltem a köténye körül. Pedig épp ez kell neki. Folyton tüzel, lehet mondani. Sosem elég neki. Dolgozni azért még tudok. A fiatal fickók, akik hozzá szegődnek, bűzlenek a lustaságtól. Három ilyenen bőven túlteszek.
Siebenhaar	Szegény Henschel.
Hauffe	Á, meg van az elégedve. Mi közöm hozzá? Mitől lettek a csontjaim merevek? Nem a lustálkodástól. És ha ma tele van pénzzel, abban nekem is részem van, együtt gürcöltünk érte. Tizennyolc évig etettem a lovait. Befogtam és kifogtam... télen és nyáron. Sokszor a kocsin aludtam. Fülem, kezem lefagyott. A lábamon akkora fagydaganatok vannak, mint egy körte. Most elkerget. Most mehetek.
Fabig	Henschelné az oka. Ő jó ember.
Hauffe	Minek állt össze a nővel? Most nézheti! Alig tudta kivárni. Henschelné még ki se hűlt, már szaladt az új házasságba.
Siebenhaar	Ki ismerte a lányt akkor még?
Fabig	Én jól ismertem. Ha engem kérdeznek, én megmondhattam volna. Ha Gusztit az anyja után akarta küldeni, csak Hannét kellett mostohának adni mellé.
Hauffe	Ha a halottak visszajárnának és beszélni tudnának, a régi Henschelnének lenne mesélnivalója. Nem bírt élni, nem akart élni, és ami a fődolog, nem akarták, hogy éljen.
Siebenhaar	Hauffe, vigyázzon, mit beszél. Ha Henschel fülébe jut... 
Hauffe	Nekem nem kell vigyáznom. Megmondom én ezt bárkinek a szemébe. A régi Henschelnének meg kellett halnia. Hogy megmérgezték-e, azt nem tudom, nem voltam ott. De valami nem volt rendjén. Az az asszony egészséges volt. Még harminc évig elélhetett volna.
Walther	Hogy egészséges volt azt én tanúsíthatom. Csak ismerem a testvéremet. Útban volt, hát eltakarították.
Wermelskirch	Egy szippantást? Uraim, azt hiszem túl messzire mennek. Nézzék csak meg jobban azt az embert. Tegnap itt ült még késő éjszaka is. Akkorákat sóhajtott. Senki nem volt már a helyiségben. Megesik az ember szíve rajta.
Hauffe	A lelkiismeret furdalás gyötri.
Walther	Hagyjanak már békében ezzel a Henschellel. Torkig vagyok vele. Mi ketten végeztünk egymással.
Wermelskirch	Ó, nem, Siebenhaar úrnak igaza van, kár azért az emberért. Isten hozta, Henschel úr.
Henschel	Jó reggelt mindenkinek.
Franziska	Na, Berta, hogy vagy?
Henschel	Mondd, köszönöm szépen! Na, nem tudsz beszélni? Jól vagyunk. Jó reggelt, hogy s mint vagy, sógor?
Walther	Hogy vagyok? Ha jobban lennék, nem bánnám. Te meg szárazdajka lettél.
Henschel	Hát, úgy látszik.
Walther	Már nem is lehet a kislány nélkül látni. Nem tudod az anyjára hagyni?
Henschel	Az folyton sikál. Csiszatol. A gyerek csak útjában van. Mit igyunk, Hildebrant? Egy korsó sört megérdemeltünk. Két korsó sört és két pohár pálinkát! Jó reggelt, Hauffe!
Hauffe	‘reggelt.
Henschel	Mit morogsz?
Fabig	Henschel úr, vásároljon tőlem valamit. Egy szép fésű a feleségének. Zsorzsi is vett egyet.
Henschel	(jólelkűen velük nevetve) Hagyjál engem békén a fésűiddel. Adjon neki is egy korsóval! Bolond kis ember vagy. Hová való?
Hildebrant	Fabig, Quolsdorfból. A legmihasznább fickó a környéken.
Henschel	Nekem is van itt egy kis növényem Quolsdorfból.
Fabig	Ismerjük mi egymást, nem igaz?
Berta	Cukros diót akarok.
Fabig	Na látod, tudod te, ki vagyok! Megnézem, van-e nálam.
Berta	Kint, a kocsiban!
Fabig	Nem, itt van a zsebemben. Nem szabadulsz már a kocsmáktól. Azelőtt nagyapád, most Henschel hurcol magával.
Henschel	Mondd: törődj csak a hóbelevancoddal. Rólam gondoskodnak.
George	Hát ezt sose hittem volna! Sört, Franziska kisasszony!
Franziska	Berta nem engedi, most nem tudok evvel foglalkozni.
George	Á, Henschel, maga is itt van!
Henschel	Egészségedre, Hildebrant!
Fabig	Maga egy eltűnő művész, Zsorzsi.
George	Miért is?
Fabig	Úgy elillant az előbb, mint a kámfor.
George	Na igen. Nem állhatjuk egymást Siebenhaarral.
Fabig	Állítólag, le is kent egyet magának. Kihúzták a számaidat?
Hauffe	Büdös cigány.
Fabig	Ha ez igaz, leszopom magam.
Hauffe	Nem vagy te olyan hajlékony.
Henschel	Igaz, hogy Schüttéknél szolgálsz?
Hauffe	Közöd?
Walther	Aztán te leszel itt a kocsmáros?
Henschel	Nem tudok én erről semmit.
Walther	Azt gondoltam. Nem tudom már, ki mondta.
Henschel	Álmodta.
Hildebrant	Feje tetejére áll minden ebben a házban. Ki tudja, mi lesz? De Siebenhaart még visszasírjuk.
Henschel	Átmehetnél Landshutba. Van ott két lovam. Elhozhatnád.
Hauffe	Szarok a lovaidra.
Henschel	Felőlem, most már üldögélhetsz, amíg bele nem feketedsz.
Hauffe	Söpörj csak a saját házad tájékán.
Henschel	Jó, jó. Hagyjuk.
Hauffe	Van ott elég szemét.
Henschel	Nem szívesen teszem, de kihajítalak, ha kötözködsz.
Wermelskirch	Nyugalom, uraim, nyugalom!
Hauffe	Nem te vagy itt a tulaj. Te nem hajíthatsz ki engem. Neked itt nincs több szavad, mint nekem. Nem foghatod be a pofámat. Se te, se a feleséged. Bármit kotlottatok is ki együtt, fütyülök rátok. Eressz el, csak annyit mondok, eressz el!
Wermelskirch	Henschel, ezt nem lehet, ezt nem engedhetem!
Henschel	Megmondtam. Most már nincs mit tenni.
Hauffe	Megfojtasz! Eressz el, nem te vagy itt az úr!
Franz	Ne hagyd ezt, Lajos! Hát mi ez?
Fabig	Hagyja, bikaerős. Ha olyanja van, egymás után kihajigál minket is az utcára.
Henschel	Nem hagyott békén.
Franz	Zahlen bitte!
Wermelskirch	Még egy sört! Én vagyok még a tulaj.
Walther	Ha a söntéspult mögött is így viselkedsz majd, nem sok vendéged lesz, Henschel.
Henschel	Az ilyen vendégre nincs szükség.
Walther	Nem válogathatsz a vendégekben? Hauffe se hamis pénzzel fizet.
Henschel	Tőlem azzal fizet, amivel akar. De nekem ne gyere többet ezzel a mesével. Nem veszem át a kocsmát. Ha így lenne, mégiscsak tudnom kéne róla. Ha majd egyszer kocsmát veszek, akkor szólok. Akkor adhatsz tanácsot, legfeljebb ha nem fogadom meg, nem jössz többé.
Walther	Megyek... 
Wermelskirch	Henschel, nincs ez rendjén, elűzi a vendégeimet.
Henschel	Mi közöm hozzá, ha elment? Tőlem itt gubbaszthat reggelig.
Walther	Neked nincs jogod hozzá, hogy embereket dobálj ki innét. Nem te vagy itt még a tulaj.
Henschel	Tudsz még valamit?
Walther	Tudok egyet s mást. De inkább hallgatok. Csúnya történet. Wermelskirch tudja a legjobban.
Wermelskirch	Hogyhogy én? Ide figyeljen... 
Henschel	Mi tud, he? Csak ki vele! Az egyik ezt tudja, a másik azt. És mind a ketten... szart se tudtok!
Walther	Ha olyan lennél, mint régen. Mi lett belőled? Azelőtt mindenfelől Henschelhez fordultak az emberek tanácsért. Amit mondtál az úgy volt. Törvény volt a szavad. Mint templomban az ámen.
Henschel	Folytasd csak.
Walther	Azelőtt csak barátaid voltak. Ma senki nem jön hozzád. És ha jönne is, elmarad a feleséged miatt. Húsz évig szolgált Hauffe, most egyszerre nem felel meg a feleségednek. És te, fogod és kihajítod. Mi ez? Csak intenie kell s már ugrasz. Ahelyett, hogy vennél egy jó vastag kötelet és alaposan elvernéd.
Henschel	Ha nem hallgatsz el, most rögtön, téged is kihajítalak.
George	Csak ne ragadtassa el magát, Henschel úr! Ez az ember nem tudja, mit beszél.
Walther	Azt elhiszem. Ha valaki megmondja az igazat, azt a falhoz kened. De egy ilyen kölyök, éjjel-nappal hazudhat neked. Kart karba öltve a feleségeddel. Ha azt akarod, hogy becsapjanak, akkor csapjanak be. De ha van még szemed, nyisd már ki egyszer és nézz körül. Nézd meg magadnak alaposan ezt a fickót. Fényes nappal csalnak!
Henschel	Mit mondtál? Semmit. Jól van.
Fabig	Igazi áprilisi nap van. Hol süt, hol meg esik.
Hauffe h.	Megfizetek még, vigyázz! Beszélünk még egymással! A bíróságon!
Walther	Agyő! Minden jót.
Henschel	Itt maradsz! Megértetted?
Walther	Mér is?
Henschel	Majd meglátod. Csak azt mondtam, itt maradsz. Eredj le, jöjjön ide a feleségem.
Wermelskirch	De kedves Henschel, az ég szerelmére ne csináljon itt botrányt. A rendőrséget hozza a nyakamra.
Henschel	Hanne idejön azonnal. Vagy mindannyiotokat agyonütlek.
Walther	Henschel, ne csinálj ostobaságot! Nem akartam én semmit se mondani. Tényleg nem. Az emberek csupa hazugságot beszélnek.
Hildebrant	Wilhelm, hiszen te jó ember vagy, térj már észre. Hogy nézel ki? Legyél okos. Hiszen üvöltözöl. Mi van veled? Az egész ház zeng tőled.
Henschel	Tőlem az hallja, aki akarja. De te itt maradsz és Hanne idejön.
Walther	Miért kéne itt maradnom? Nem tudom minek. A te dolgaidhoz nekem semmi közöm. Nem keveredem bele. Nem akarok bele keveredni.
Henschel	Gondoltad volna meg előbb.
Walther	Ami dolgunk még egymással van, az a bíróságra tartozik. Ott majd meglátjuk, kinek van igaza. Meggondolja még a feleséged, hogy hamisan esküdjön. A többi nem érdekel. Engedj, nincs időm.
Siebenhaar	Mi történt?
Wermelskirch	Nem tudom. Nem tudom, mit akar Henschel.
Henschel	Hogy Hanne jöjjön ide, semmi mást.
Wermelskirch	Az emberek nyugodtan itták a sörüket, amikor jött Henschel, és veszekedni kezdett, mintha ő lenne az úr a házban.
Siebenhaar	Jól van. Mi történt magával Henschel?
Henschel	Siebenhaar úr, nem tehetek róla. Nem tehetek róla, hogy így alakult. Gondolhat, amit kar. Nem tehetek róla. Már az apja idejében is itt voltam. Ha minden ellenem szól is, nem tehetek róla, hogy így alakult. Magam sem tudom, hogy mi ütött belém. Soha nem voltam kötekedő ember. De most így lett. Mind belém martak. Ez az ember olyat mondott a feleségemre, amit bizonyítania kell, különben Isten irgalmazzon neki.
Siebenhaar	Ugyan, hagyja, hadd fecsegjenek.
Henschel	Bizonyítékot, bizonyítékot. Különben Isten irgalmazzon.
Walther	Be tudom bizonyítani. Be fogom bizonyítani. Nincs itt senki, aki ne tudná épp olyan jól, mint én. A feleséged rossz útra tért. Nem tehetek róla, nem mondtam volna meg, de nem hagyom, hogy meghazudtoljanak. Én mindig igazat mondok. Tőlem, megkérdezhetsz, akit csak akarsz. Kérdezd meg, Siebenhaar urat.
Siebenhaar	Gondolja meg, mit beszél Walther.
Walther	Ő kényszerít rá. Miért szenvedjek én más emberek miatt. Maga mindent ugyanolyan jól tud, mint én. Hogy volt maga Henschellel, amikor még az első felesége élt? Azt hiszi, nem tudják az emberek? Már nem lépi át a küszöbét.
Siebenhaar	Ez a kettőnk dolga. Magánügy. Megtiltom, hogy belekeverje.
Walther	De ha a feleség meghal, miközben egészséges, és nyolc hétre rá meghal Guszti is, az kinek a dolga? Az is csak magánügy?
Henschel	Micsoda? - Hanne, jöjjön ide!
Hanne	Mit ordítasz?
Henschel	Jó, hogy itt vagy. Ez az ember itt azt mondja... 
Hanne	Ostobaság!
Henschel	Itt maradsz!
Hanne	Berúgtatok? Mi jut eszetekbe?
Henschel	Hanne. Ez az ember itt azt mondja... 
Hanne	Tőlem. Azt mond, amit akar.
Henschel	Hogy fűvel-fával megcsalsz.
Hanne	Mi? Micsoda?
Henschel	Igen! Mondhatja? Hogy engem... a feleségem... 
Hanne	Én? Hazudnak, átkozottak.
Henschel	Hogy én... a feleségem... hogy mi együtt... hogy a mi Gusztink... jól van! Jól van!
Walther	Még én hazudok!

Ötödik felvonás
Hanne	Wilhelm! - Mit csinálsz? - Megint rád jött? - Hol vagy már? Gyere aludni! - Az alvásnak van most itt az ideje. - Reggel majd megint nem tudsz elmenni. Fekszel, nekem mint egy zsák, az istállóban meg minden a feje tetején áll. - Mit csinálsz? Mi?
Henschel	- - Én?
Hanne	Csak ülsz itt és nem szólsz egy szót se.
Henschel	Nézem a felhőket.
Hanne	Tisztára meg kell bolondulni. Csak azt szeretném tudni, mi van ott fenn néznivaló. Minden éjszaka ez a nyűglődés. Az embernek nincs nyugalma. Mit nézel ott folyton? Szólj már egy szót.
Henschel	Odafönn vannak.
Hanne	Álmodsz. Ébredj fel! Feküdj le és aludd ki magad. Odafenn csak felhők vannak, semmi más.
Henschel	Akinek szeme van, az lát is. Hány óra?
Hanne	Háromnegyed kettő.
Henschel	Átakasztottad a fali órát. Mindig az ajtó mellett lógott.
Hanne	Mi jut eszedbe? Ott lóg, ahova akasztottad. Eredj aludni, különben sikoltozni kezdek. Az istállóban semmi keresnivalód. Éjszaka az ágyban a helyed.
Henschel	Hol van Guszti?
Hanne	Mit akarsz tőle? Az ágyában fekszik és alszik. Folyton ezzel a kislánnyal jössz. Nem halt meg. Nem csináltam vele semmit.
Henschel	Nem halt meg. Aludni ment. Ideje korán aludni ment. - A Guszti! - Nem Bertát mondom.
Hanne	Én elszaladok. Egy percet se maradok itt tovább.
Henschel	Menj aludni. Jövök én is mindjárt. A sírdogálás már nem segít. Ki a hibás, azt csak a jó Isten tudja. Te nem tehetsz róla. Neked nem kell sírni. Isten és én, mi ketten tudjuk.
Hanne	Miért zárod be? Nem engedem, hogy bezárj.
Henschel	Nem tudom, nem tudom miért zártam be.
Hanne	Az emberek telebeszélték a fejedet. De felelni fognak érte. Én úgy gondoztam a lányodat, mint a sajátomat. Attól biztos, hogy nem halt meg. De halottakat nem tudok felébreszteni. Akinek meg kell halni, az meghal. Akinek nincs maradása, annak menni kell. Gusztiban alig volt élet, te ugyanolyan jól tudod, mint én. Mit kérdezel folyton, és mit nézel úgy, mintha ki tudja, mit csináltam volna?
Henschel	Pedig meglehet. Egyáltalán nem lehetetlen.
Hanne	(magánkívül) Ha ezt valaki előre megmondta volna, inkább koldulni megyek. Nem, nem, tudnom kellett volna. Az ember megérzi. El akartam menni. Ki tartott itt? Ki tartott itt a házban? Én megtaláltam volna a helyemet, én nem féltem, dolgozni tudok. De te nem engedtél el. Most aztán ez lett belőle. Most lakolhatok.
Henschel	Lehet, lehet, hogy lakolnod kell. Mit lehet itt csinálni?
Hanne	Hagyd nyitva, Wilhelm, különben segítségért kiáltok.
Henschel	Maradj csak... Hallod? Valami szalad a folyosón. Most odamegy a vizes hordóhoz. Hallod, hogy pocsol? Ott áll és mosakszik.
Hanne	Álmodsz. Itt a hordó.
Henschel	Igen, igen, tudom már. Engem nem fognak becsapni. Aki tudja, az tudja. Többet nem mondok. Gyere, menjünk aludni. Az idő jó tanácsadó. - Ez a régi trieszti ostorom. Hogy kerül ez ide? Már több, mint egy éve nem láttam. Ezt még a feleségem idejében vettem. Mit gondolsz? Persze. Természetes. Nem, semmi. És ha? Miért is ne? Jól van ez így. Tudom már mit kell tennem. Nem fogok ellenkezni. Legyen, ahogy akarod.
Siebenhaar	Jó estét, Henschel. Mi az, maga még ébren van? Nem érzi jól magát?
Henschel	Nem tudok aludni. Nem jön álom a szememre. Szeretnék valamit bevenni, de nem tudom mit. Nem tudom, hogy jött ez az egész. Isten tudja, hogy eshetett.
Siebenhaar	Feküdjön le nyugodtan. Reggel elküldöm magához az orvost.
Henschel	Rajtam már orvos nem segít.
Siebenhaar	A feleségem se aludt hetekig, aztán kapott valami port, és most úgy alszik egész éjjel, mint egy hulla.
Henschel	Beteg a felesége?
Siebenhaar	Csak már a hétfőn túllennénk.
Henschel	Akkor lesz az átadás?
Siebenhaar	Igen, remélem hétfőn már meglesz. Menjen aludni, Henschel. Senkinek sem könnyű. Mindannyiunknak meg kell keresnünk, hogyan tudunk eligazodni az életben. És ha valami átsuhan a fején, ne vegye a szívére.
Henschel	Nagyon szépen köszönöm, Siebenhaar úr. És ne vegye zokon. Hosszú és boldog életet kívánok, a feleségével együtt.
Siebenhaar	Holnap látjuk egymást, Henschel. Köszönnie meg nincs mit. Tettünk némi szívességet egymásnak, amíg szomszédok voltunk. Ennek most vége, barátok voltunk, azt hiszem, és azok is maradunk.
Henschel	Olyan dolgok vannak itt. Az idő nem áll meg. Károlyka se látogatott meg minket többé. Nem mondhatok semmit. Biztosan igaza volt. Semmi jót nem tanulhatott volna itt a gyerek. Azelőtt ez is másképp volt.
Siebenhaar	Most nem tudom miről beszél, Henschel.
Henschel	A küszöbünket se lépte át. Legalább háromnegyed éve.
Siebenhaar	Túl sok minden volt.
Henschel	Azelőtt gyakran jött. Nem, nem, tudom, igaza van. Mindenkinek igaza van. Nincs már mire büszkének lennem.
Siebenhaar	Henschel, most pihenje ki magát.
Henschel	Nem, nem, beszélhetünk róla egy kicsit. Nézze, mindennek én vagyok az oka. Tudom, hogy hibás vagyok. Jól is van így. De mielőtt ezt csináltam a feleségemmel, arra gondolok, mielőtt elvettem Hannét, már akkor elkezdődött... És aztán hegynek le. A halcsont ostorom ketté tört. Aztán, egész pontosan emlékszem elgázoltam a kutyámat. Ez volt a legjobb kutyám mind közül. Aztán egymás után megdöglött három lovam. Végül meghalt a feleségem. Észrevettem én, hogy levette szemét rólam az Isten, de amikor a feleségem elment, akkor volt egy pillanat, amikor azt gondoltam, most már elég. Már nem tud tőlem többet elvenni. Látja, képes volt rá. Gusztiról nem is akarok beszélni. Az ember elveszti a feleségét, elveszti a gyerekét is. De nem, csapdát állítottak nekem. És én belebotorkáltam.
Siebenhaar	Ki állított volna magának csapdát?
Henschel	Lehet, hogy az ördög. Lehet hogy egy másik. Meg kell fulladjak, az biztos. Nem tagadom. Rossz lettem. De nem tehetek róla. Belebotorkáltam. Lehet, hogy hibás is vagyok. Ki tudja? Jobban kellett volna vigyáznom. Az ördög agyafúrtabb nálam. Én mindig egyenesen jártam.
Siebenhaar	Henschel, maga önmaga ellensége. Fantomokkal hadakozik, akik soha és sehol nem léteztek. Az ördög nem csinált magának semmit. Nem lépett semmiféle hurokba. Megfojtani se akarja senki. Ez mind veszélyes képzelgés.
Henschel	Majd meglátjuk.
Siebenhaar	Mondjon valami kézzelfoghatót. Meglátja, hogy nem tud semmit. Maga nem rossz és nincs is semmiféle bűne.
Henschel	Én jobban tudom.
Siebenhaar	Na, mondjon egyet.
Henschel	Itt állt az ágy. Itt feküdt benne. És itt tettem neki ígéretet. Megígértem és megszegtem.
Siebenhaar	Miféle ígéretet?
Henschel	Hiszen tudja. Megszegtem. - És elveszítettem. Vége. Eljátszottam. És látja, nem találja a nyugalmát.
Siebenhaar	Maga a halott feleségéről beszél?
Henschel	Igen, igen. Nem talál nyugalmat a sírban. Jön és járkál, nincs nyugta. Befogom a lovakat, ott áll. Kiveszem a szitát a zabos ládából, látom ott ül az ajtó mögött. Le akarok feküdni, ott fekszik az ágyban és rám néz. Átakasztotta a faliórát. Kopog a falon. Kaparászik az ablaküvegen. A mellemre telepszik, megfulladok, levegő után kapkodok. Nem, nem, tudom. Az ilyen történeteket végig kell csinálni. Csak akkor tudja az ember. Mesélni nem lehet róla. Én végigcsináltam. Elhiheti.
Siebenhaar	Henschel, utoljára mondom, szedje össze magát. Menjen orvoshoz. Gondolja azt: beteg vagyok, nagyon beteg, és kergesse el a kísérteteket. Ezek agyrémek, fantazmagóriák.
Henschel	Akkor is így beszélt.
Siebenhaar	Lehet, most se mondok mást. Magának annak idején joga volt a házassághoz. Szó sincs itt bűnről és vétségről.
Wermelskirch	Henschel, jöjjön át hozzám. Kártyázunk. Iszunk egy sört. Dohányzunk. Akkor jöjjenek a szellemek. Két óra múlva megvirrad. Akkor iszunk egy kávét és sétakocsikázunk egyet.
Henschel	Lehet. Megpróbálhatjuk.
Wermelskirch	Na, ugye. Gyerünk.
Henschel	Magához nem megyek többé.
Wermelskirch	Ugyan, mi ez már megint. Az csak félreértés volt. Azóta minden kiderült. Hauffe a lábát se teheti be. Dühében mondott egy szót. Egyik fülén be a másikon ki. Így kell ezt csinálni. Én is mindig így csinálom.
Henschel	Az volna a legjobb. Igaza van. De nem, a söntésbe nem megyek többé. Gondolom, majd sokat utazgatok. Mindenhová csak nem jön utánam. Most aludjanak jól. Én is elálmosodtam.
Siebenhaar	Mi lenne Henschel, ha hozzám jönnének fel? Nálam ég a lámpa, az irodában meleg van. Hármasban kártyázhatnánk. Amúgy se hiszem, hogy aludni tudnék.
Henschel	Igen, igen, már rég nem kártyáztam.
Hanne	Menjél csak, úgyse tudsz aludni.
Henschel	Nem megyek. Megértetted.
Hanne	Ha te itt maradsz, akkor én megyek el. Ki tudja mit művelsz itt éjszaka. Megint játszani kezdesz nekem a késsel. Igen, tegnap is ezt csinálta. Az embernek itt már az élete se biztos.
Henschel	Majd pont ehhez fogok fölmenni. Ő tanácsolta, amit csináltam. Aztán ő volt az első, aki megvetett érte.
Siebenhaar	Henschel, és soha nem vetettem meg magát. Maga talpig becsületes ember. Ne beszéljen be magának esztelenségeket. A sorsa megtalálja az embert. Viselni kell, bár nem könnyű. Maga beteg lett, de rendes ember maradt.
Henschel	Lehet, hogy igaz. Beszéljünk másról. Nem tehet róla. Mondom is mindig. A sógoromat se átkozhatom. Ő tudja, honnan vette. A feleségem körbejár az embereknél és elmondja nekik. Mindenütt ott van. Biztosan járt a bátyjánál is.
Wermelskirch	Ki jár körbe az embereknél? Senki nem gondol már erre. Rég elfelejtette már mindenki.
Henschel	Rajtam marad, akárhogy forgatom. Tudja, hogy fogjon bele. Mindenütt ott van. És még ha az emberek hallgatnának is és nem vetnék rám magukat, mint a kutyák, akkor se segít semmi. Rajtam marad,
Siebenhaar	Na, jó, beszéljünk nyíltan. Látja, hogy megbánta a felesége. A pincér már árkon-bokron túl van, nem látja többé. Mindenki megbotlik. Most nyújtsa a kezét, temesse el, amit el kell temetni, és kössenek békét egymással.
Henschel	Nekem nincs szükségem békére. A kezemet azért odaadhatom. Azt hogy félreléptél, azt a Jóisten ítélheti meg. Én már nem átkozlak. Csak ha az ember legalább... Gusztiról... ha tudna valami bizonyosat.
Hanne	Itt helyben agyonüthettek, dögöljek meg ebben a szempillantásban, ha megöltem Gusztit.
Henschel	Épp ezt mondom. Rajtam marad. Na, majd holnap tovább beszélgetünk.
Wermelskirch	Főzzenek egy jó meleg kávét. Eső után mindig kisüt a nap. Házastársak között nincs ez másképp. A fődolog: csicsijababujja. Annak meg kell lennie. Szerezzetek be magatoknak egyet. Henschel szereti az apró jószágot. Egy olyan férfi, mint maga!
Siebenhaar	Minden jobbra fordul, csak bátorság.
Hanne	Hagyd nyitva.
Henschel	Felőlem.
Hanne	Mit keresel?
Henschel	Semmit.
Hanne	Azt akarod, hogy Berta fölébredjen.
Henschel	Hétfőn elmegy. Akkor egyedül leszünk.
Hanne	Ki megy el hétfőn?
Henschel	Hát Siebenhaar. Ki tudja, hogy lesz az újjal?
Hanne	Az gazdag, az majd nem pumpol folyton.
Henschel	Hanne, egyikünknek meg kell hátrálnia. Helyet kell adnia. A kettőnk közül az egyiknek. Ez az igazság. Hiába mereszted a szemed? Nincs másképp.
Hanne	Menjek el? El akarsz kergetni?
Henschel	Majd megmutatkozik, hogy melyikünknek kell mennie. Az is lehet, hogy nekem kell, de az is lehet, hogy neked. Ha én mennék, azt az egyet tudom, nem ijednél meg nagyon. Az üzletben jobban kiismered magad, mint egy férfi. Rólam itt már nincs szó.
Hanne	Ha egyikünknek menni kell, akkor inkább én. Én még erős vagyok. Elmegyek, senki se lát többé. A lovak, a kocsik a tieid. Te mégse mehetsz ki az örökségedből. Akkor inkább már én. És ezzel kész.
Henschel	Ezt nem mondtam, csak sorjában.
Hanne	Nem kell már... Aminek vége, annak vége.
Henschel	És Berta?
Hanne	Visszamegy az apámhoz.
Henschel	Hagyjuk. Holnap is nap lesz. Minden megváltozik. Berta már megint csurom víz.
Hanne	Mit árt az neki? Én is csupa víz vagyok. Micsoda élet. Akkor inkább semmilyen.
Henschel	Mit beszélsz? Nem értem.
Hanne	Feküdj le, és hagyj nekem békét.
Henschel	Te nem jössz?
Hanne	Mindjárt reggel van.
Henschel	Ki húzza fel az órát?
Hanne	Most már fogd be a szád. Ha Berta felébred, kezdődik megint. Félórát bőg majd nekem. A legjobb lenne elmenni.
Siebenhaar	Megnyugodott már a férje?
Hanne	Igen, lefeküdt aludni.
Siebenhaar	Feküdjön le maga is.
Hanne	Megpróbálom. Wilhelm. Ne ijesztgess! Azt hiszed nem tudom, hogy még ébren vagy. Berta! Most csöndbe maradsz, különben nem tudom, mi lesz. Wilhelm! Wilhelm!
Siebenhaar	Megbolondult? Mit csinál?
Hanne	Olyan csönd van.
Siebenhaar	Henschel, elaludt már?
Wermelskirch	Mi van vele?
Hanne	Siebenhaar úr.
Siebenhaar	Henschelné, fogja a gyereket és menjen föl a feleségemhez.
Hanne	Mi történt?
Siebenhaar	Majd megtudja idejében.
Hanne	Ez csinált magával valamit.
Wermelskirch	Orvost?
Siebenhaar	Késő.

Vége